Génesis 16
Agarampi Ismael wawapampi
1Sarai warmisti Abram chachapataquejj janiw wawanïñ puedcänti, ucampisa mä egipcia esclavapaw utjaraquïna, Agar sata. 2Ucatwa Abramarojj saraquïna:
—Uñjam, Tatitojj janiw wawa apayquituti, ucampisa achict'asmawa Agar esclavasampi mayachasiñamataqui, inach uqhamat jupa toke wawanacanïrista —sasa.
Abramasti cuntejj Sarai warmipajj siscatayna ucjja phokhänwa, 3Ucatsti Sarai warmejj Egiptonquir Agar esclavaparusti Abramaruw irpcatäna warmipäñapataqui, ucasti lurasïnwa cunapachatejj jupanacajj Canaán oraken niya tunca mara jacjjapjjän ucapacha. 4Abramasti Agar warmimpiw mayachasjjäna, ucatsti Agarajj usur jakeptjjänwa, ucampisa cunapachatejj jupajj usur jakëjjatapa amuyasjjän ucqhajja Sarai warmirojj jisc'achañampiw uñj-jjäna. 5Ucatsti Sarai warmejj Abramarojj sänwa:
—¡Jumaw juchanïtajj Agaran nayar jisc'achañapataquejja! Naya quicpaw juparojj warmimat chursma, jichhasti wawanëjjasinsti nayatsa juc'ampïcjjaspas uqhamwa amuyasjjejja. Tatituy sispan qhitis juchanïtan ucjja, jumati jan ucajj nayacha —sasa.
6Abramasti warmiparojj saraquïnwa:
—Acajjay esclavamajj amparamanquiwa, cuns munta uc jupampejj lurascaquim —sasa.
Sarai warmisti esclavaparojj sinti jan walpun uñj-jjäna, uqhamïpansti Agarajj jaltjjänwa. 7Ucampisa Tatitun mä angelapaw wasaranjja jupar jicjjatäna, Shur sisqui ucar sarañäquis uca thaqui jac'ana mä uma jalsu thiyana, 8ucatsti jisct'araquïnwa:
—Agar, Sarai warmin esclavapa, ¿cawquitsa jutascta, cawquirus sararaquïta? —sasa.
—Sarai uywirejjan utapat jaltanta —sasaw Agarajj saraquïna.
9Tatitun angelapasti saraquïnwa:
—Patronaman utaparu cuttam, ucatsti take cunansa jupar ist'araquim —sasa.
10Ucjjarojj angelajj sascaquïnwa:
“Wawanacamajj waljanïniwa,
janiraquiw qhitis jact'añ puedcaniti.
11Usur jakëtawa, ucatsti mä yokall wawa wawachasiraquïta,
Ismael sasaw suticharaquïta,
Tatitojj t'akhesitam ist'atap laycu.
12Jupasti pampanquir jan jac'caya caballjamäniwa,
takenimpiw nuwasiraquini, takenis jupa contraraquïniwa;
ucampisa jupajj sumapuniw utt'asini utapanjja,
jilanacapajj janis munascpan ucasa” sasa.
13Cunjämatejj Agarajj Tatitumpi parlataynajja, “Uñjiri Dios” sasaw sutichäna, saraquïnwa: “Diosaw nayarojj uñjasquitu, jichhas jacascaractwa” sasa. 14Ucatwa uca phuch'usa: “Jaquirina, uqhamarac uñjirina phuch'upa” satajja. Uca phuch'usti Cades, uqhamarac Bered taypinquiwa.
15Agarasti Abramataquejj mä yokall wawa wawachasi, Abramasti “Ismael” sasaw suticharaquïna. 16Abramasti quimsakallko tunca sojjtani maranïnwa Ismaelajj nascän ucqhajja.
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn